ToekomsVenster: Wanneer gaan ons terug kerk toe?Argieffoto bloot ter illustrasie. (Foto: Unsplash) Hoe lief het ek u woning, Here, Almagtige! Ek versmag van verlange na die tempel van die Here; met alles wat ek is, wil ek jubel oor die lewende God. – Psalms 84:2-3 Covid-19 het ŉ enorme impak gehad op die wyse waarop ons ons lewens moes inrig. As ŉ mens terugdink aan die pad waarlangs ons ook in Suid-Afrika gekom het, staan ŉ mens verstom dat jy aan die anderkant uitgekom het. Die Here was vir ons goed en die feit dat jy hier lees of hierna luister, beteken dat jou lewe gespaar is. Daarvoor kan ons net in verwondering staan. In die onlangse verlede staan ek by ŉ erediens waar ek moes optree. Ek is eerlik dat ek teleurgesteld is in die opkoms. So merk ŉ lidmaat op: “Ons werk by die huis en ons kerk by die huis”. Kan ons ŉ bietjie daaroor nadink? Toe Covid-19 hooggety gevier het, moes ons noodwendig ons eredienste op ŉ ander wyse aanbied. Dat gemeentes daarin kon slaag om met die verkondiging van die Evangelie voort te gaan deur van sosiale media gebruik te maak, is skitterend. Nuwe vaardighede is aangeleer en die dominee het oornag ŉ tele-prediker geword. Om nuwe vaardighede te bemeester is ŉ wonderlike ding. Dit het ook aan ander gawes die geleentheid gegee om na vore te tree. Om die boodskap by mense te kon uitbring het inderdaad vir ŉ spanbenadering gevra. Nou is ons aan die anderkant van Covid-19. Ons is die Here diep dankbaar daarvoor. Sommige sakeondernemings het besluit dat werk en verantwoordelikheid oor ŉ afstand tuis verrig kan word. Dit het besondere voordele wat ook besparing aan kantoorspasie en ander noodsaaklikhede teweeg bring. Hierdie benadering het ongelukkig ook nadele. Iets van die persoonlike omgang met ander gaan verlore. Interessant dat mnr. John Steenhuisen gevra het dat parlementêre komitees weer fisies bymekaar kom. Daar gaan iets verlore, niemand kan daarmee stry nie. Die nabyheid van mense maak ŉ verskil. Eweneens is ek nie oortuig dat eredienste vir altyd aanlyn beleef en beoefen kan word nie. Dit neem ŉ bietjie inspanning om aan te trek en na die plek van aanbidding te gaan. Dit is egter gering wanneer ŉ mens aan die Here se genade dink. Iets van die korporatiewe lof en aanbidding van die Here gaan verlore. Ek is nie daarvan oortuig dat ons voor ons selfoon of rekenaar of selfs die TV hartlik en onbeskaamd saamsing nie. Iets van die belewing van die Liggaam van Christus in sy plaaslike gestalte gaan verlore. Ons is ook by die erediens om mekaar te bemoedig en te ondersteun. Die koppie koffie na die tyd maak tog ŉ verskil. Daarmee saam kom kinders nie meer by die kategese uit nie. Ouers se verbondsverantwoordelikheid word nie meer nagekom nie. Dit sê tog: “te onderrig en te laat onderrig”. Jy stem dalk nie met my saam nie. Daar mag ook kontekste wees wat eredienste via die sosiale media noodsaak. Maar is dit regtig ook op jou van toepassing?